Mistä on kyse? Brittitutkijan mukaan palkkojen pienentäminen voi johtaa kotimaisen kysynnän laskuun ja työttömyyden kasvuun

Suomen tilanteessa on täyttä hulluutta keskittyä julkisen velan pienentämisee, hän sanoo

Portes katsoo, että avain Suomen uuteen menestykseen löytyy korkeatasoisesta koulutuksesta

Brittiasiantuntija Jonathan Portesin mielestä Suomen tiukka talouskuri ja palkanalennukset ovat virheliikkeitä, jotka aiheuttavat tarpeetonta kärsimystä. Portesin mielestä Suomen julkista velkaa voitaisiin lisätä.

Britannian vanhimman riippumattoman tutkimuslaitoksen päätutkija Jonathan Portes ei usko Suomen hallituksen lääkkeisiin talouden kohentamiseksi. Hän tuomitsee yritystalouden oppien tuomisen kansantalouteen.

– Yrityksessä palkkojen pienentäminen hankalassa tilanteessa on usein oikea ratkaisu. Saman keinon soveltaminen valtiontalouteen on huonoa taloudenpitoa. Lyhyellä aikavälillä politiikka johtaa todennäköisesti kotimaisen kysynnän laskuun ja työttömyyden kasvuun.

National Institute of Economic and Social Affairs -laitoksen tutkija myöntää, että tietyissä maissa talouskuri ja palkkojen alennukset ovat tuottaneet tulosta. Kokonaan toinen kysymys on, kannattaako tästä ottaa mallia.

– Sisäinen devalvaatio toimi Irlannissa, vaikka kansa kärsi tästä suuresti. En usko, että keino tepsii Suomessa. Irlannin talous on monipuolisempi ja maalla on erilaiset kauppakumppanit.

Irlannin talous on saanut viime aikoina vauhtia suuryrityksiä houkuttelevasta kiistellystä verolainsäädännöstä ja hyvin luistavasta kaupasta Britannian ja Yhdysvaltojen kanssa.

Julkista velkaa voisi lisätä

Pankkikriisin vuoksi konkurssin partaalla ollut Irlanti oli pakotettu talouskuriin. Tutkijan mielestä Suomella on vielä pelivaraa.

– Suomen tilanteessa on täyttä hulluutta keskittyä nyt julkisen velan pienentämiseen. Maan valtionvelka suhteessa bruttokansantuotteeseen on edelleen pieni verrattuna vaikkapa Britanniaan tai Ranskaan.

Kun vienti ei vedä, täytyisi kansantalouden kohentamiseksi käyttää finanssipoliittisia keinoja. Esimerkiksi luoda hyödyllisiä julkisia hankkeita, jotka nostaisivat työllisyyttä ja siten myös kulutusta. Jonathan Portesin

Portes ei niele väitettä siitä, että elvyttämispolitiikka ei toimi Suomen kaltaisessa pienessä vientivetoisessa maassa.

– Kun vienti ei vedä, täytyisi kansantalouden kohentamiseksi käyttää finanssipoliittisia keinoja. Esimerkiksi luoda hyödyllisiä julkisia hankkeita, jotka nostaisivat työllisyyttä ja siten myös kulutusta.

Suomen ikääntyvä väestö ei hänen mielestään muuta periaatetta.

– Valtionvelkaan keskittyminen ei muuta taustalla olevia rakenteellisia ongelmia. Työntekijöiden siirtymistä kilpailukykyä menettäviltä aloilta uusille sektoreille täytyy tukea, samoin työurien pidentämistä. Valtio voi auttaa tässä keinoilla, jotka voisivat kasvattaa valtionvelkaa väliaikaisesti.

Ratkaisu talouden monipuolistamisesta

Portesin mielestä ratkaisu Suomen ongelmiin ei ole palkkojen leikkaus vaan elinkeinorakenteen uudistaminen, eli uusien tuottavien alojen löytäminen.

– Suomi on kärsinyt pahemmin kuin monet muut maat, sillä maassa ei ole onnistuttu riittävän monipuolisen taloudellisen pohjan luomisessa. Siksi paperiteollisuuden, Nokian ja Venäjän-kaupan hiipuminen on ollut niin kova isku.

Tutkijan katsoo, että avain Suomen uuteen menestykseen löytyy korkeatasoisesta koulutuksesta.

– Koulujärjestelmänne on erittäin arvostettu. Kaikella kunnioituksella teillä ei ole metsää lukuun ottamatta muita taloudellisia valttikortteja. Teidän täytyy investoida huomattavia summia inhimilliseen pääomaan eli koulutukseen.

Talouskurin hellittäminen auttoi Isoa-Britanniaa

Britannian konservatiivihallitus on julistanut kovaan ääneen julkisen talouden säästökuurin välttämättömyyttä. Maan talous onkin kasvanut, mutta vasta kuurin hellittämisen jälkeen, analysoi Jonathan Portes.

– Vuosien 2010-2011 säästölinja vahingoitti taloutta vakavasti. Onneksi konservatiivien ja liberaalidemokraattien koalitiohallitus luopui siitä osittain vuonna 2012. Britanniaa on auttanut myös euron ulkopuolella oleminen. Se mahdollistaa oman rahapolitiikan ja sen ettei valtionvelan kasvusta tarvitse huolehtia.

Britanian talouden kasvu tuntuu myös Lontoon finanssialueella. Andy Rain / EPA

Britannian valtionvelka suhteessa bruttokansantuotteeseen on reilut 83 % mikä on parikymmentä prosenttiyksikköä enemmän kuin Suomessa. Maan bruttokansantuote kasvoi 2,2 prosenttia vuonna 2015 hidastuen hieman edellisvuodesta.

Britanniassakin etsitään lääkkeitä viennin ja työn tuottavuuden vauhdittamiseen. Tällä hetkellä talouskasvu perustuu pitkälti kotimaiseen kulutukseen ja lainanottoon.

Suomi ei ole uusi Kreikka

Britanniassa on esitelty viime aikoina entistä synkempää Suomi-kuvaa. Talousnäkymiä käsittelevissä kirjoituksissa on puhuttu jopa Euroopan uudesta "sairaasta miehestä".

Vaikeasta tilanteesta huolimatta Portes uskoo Suomeen. Hänen mielestään hallituksen linja aiheuttaa turhaa kärsimystä, koska Suomi nousee lopulta, seurataanpa hallituksen linjaa tai ei.

– Teillä on menestyvän valtion tärkeimmät edellytykset: hyvin toimiva yhteiskunta ja hallinto, sekä koulutettu väestö. Suomi ei joudu Kreikan tilanteeseen. Suomi on menestyvä valtio, joka nousee lopulta ahdingostaan.

Suomen vaikeaa taloustilannetta käsitellään A2 Taloustalkoot-illassa ensi maanantaina TV 2:ssa kello 21.30. #a2ilta